钦定古今图书集成/理学汇编/字学典/第094卷 > 唐张彦远法书要录 > 《蔡希综法书论》
## 钦定古今图书集成/理学汇编/字学典/第094卷 > 唐张彦远法书要录 > 《蔡希综法书论》

余家，历世皆传儒素，尤尚书法。十九代祖东汉左中
郎邕，有篆籀八体之妙。六世祖陈侍中景历，五世伯
祖隋蜀王府记室君知，咸能楷隶，俱为时所重。从叔
父右卫率府兵曹参军有邻，继于八体之迹。第四兄
缑氏主簿希逸，第七兄洛阳尉希寂，并深工草隶，颇
为当代所称也。周宣王史籀作大篆，秦始皇程邈改
“为隶书，东汉上谷王次仲以隶书改为楷法，仲又以
楷法变为八分。其后继迹者，伯喈得之极，元常或其
亚。”草圣始自楚屈原，章草兴于汉章帝。楷隶则曹喜、
师宜官、梁鹄、皇象、罗景、赵嗣、邯郸淳、胡昭、杜度。穷草
法则崔瑗、崔寔、张芝、张昶、索靖、卫瓘、卫恒、羲献。宋齐
之间，王僧虔、羊欣、李镇东、萧子云、萧思话、陶隐居、永
禅师、唐初房乔、杜如晦、杨师道、裴行俭、高士廉、欧阳
询、虞世南、陆柬之、褚遂良、薛稷，其次有琅琊王绍宗、
颍川锺绍京、范阳张庭珪，亦深有意焉。父兄子弟相
继，其能者东汉崔瑗及寔，弘农张芝与弟昶，河东卫
瓘及子恒，颍川锺繇及子会，琅琊王羲之及子献之，
西河宋令文乃子之逊，东海徐峤之及子浩，兰陵萧
诚及弟谅。如是数公等，并遭盛明之世，得从容于笔
研。始其学也，则师资一同，及尔成功，乃菁华各擅。亦
犹绿叶红花，长松翠柏，虽占雨露，孕育于阴阳；而盘
错森梢，丰茸艳逸，各入门自媚，讵闻相下。咸自我而
作古，或因奇而立度。若盛传于代，以为贻家之宝，则
八体“之极，是归乎锺、蔡；草隶之雄，是归乎张、王。”此四
贤者，自数百载来，未之逮也。